title: Padomes Lēmums (ES) 2016/1966 (2016. gada 20. septembris) par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumu EEZ līguma XIX pielikumā (Patērētāju aizsardzība) (Strīdu izskatīšanas alternatīvā sistēma)

text:
                  10.11.2016

                  LV

                  Eiropas Savienības Oficiālais Vēstnesis

                  L 303/16

            PADOMES LĒMUMS (ES) 2016/1966
      (2016. gada 20. septembris)
      par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumu EEZ līguma XIX pielikumā (Patērētāju aizsardzība) (Strīdu izskatīšanas alternatīvā sistēma)
      EIROPAS SAVIENĪBAS PADOME,
      ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu,
      ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību (1) un jo īpaši tās 1. panta 3. punktu,
      ņemot vērā Eiropas Komisijas priekšlikumu,
      tā kā:

                  (1)

                  Līgums par Eiropas Ekonomikas zonu (“EEZ līgums”) stājās spēkā 1994. gada 1. janvārī.

                  (2)

                  Ievērojot EEZ līguma 98. pantu, EEZ Apvienotā komiteja var nolemt grozīt inter alia EEZ līguma XIX pielikumu (Patērētāju aizsardzība).

                  (3)

                  EEZ līgumā jāiekļauj Eiropas Parlamenta un Padomes Regula (ES) Nr. 524/2013 (2).

                  (4)

                  EEZ līgumā jāiekļauj Komisijas Īstenošanas regula (ES) 2015/1051 (3).

                  (5)

                  EEZ līgumā ir iekļaujama Eiropas Parlamenta un Padomes Direktīva 2013/11/ES (4).

                  (6)

                  Tādēļ būtu attiecīgi jāgroza EEZ līguma XIX pielikums (Patērētāju aizsardzība).

                  (7)

                  Tādēļ Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

            IR PIEŅĒMUSI ŠO LĒMUMU.
      1. pants
      Nostājas, kas Savienības vārdā jāieņem EEZ Apvienotajā komitejā par ierosināto grozījumu EEZ līguma XIX pielikumā (Patērētāju aizsardzība), pamatā ir EEZ Apvienotās komitejas lēmuma projekts, kas pievienots šim lēmumam.
      2. pants
      Šis lēmums stājas spēkā tā pieņemšanas dienā.

         Briselē, 2016. gada 20. septembrī

               Padomes vārdā –

               priekšsēdētājs

            I. KORČOK

         (1)  OV L 305, 30.11.1994., 6. lpp.

         (2)  Eiropas Parlamenta un Padomes Regula (ES) Nr. 524/2013 (2013. gada 21. maijs) par patērētāju strīdu izšķiršanu tiešsaistē un ar ko groza Regulu (EK) Nr. 2006/2004 un Direktīvu 2009/22/EK (OV L 165, 18.6.2013., 1. lpp.).

         (3)  Komisijas Īstenošanas regula (ES) 2015/1051 (2015. gada 1. jūlijs) par kārtību, kādā tiek pildītas platformas strīdu izšķiršanai tiešsaistē funkcijas, par kārtību attiecībā uz elektronisko sūdzību veidlapu un par kontaktpunktu sadarbības kārtību saskaņā ar Eiropas Parlamenta un Padomes Regulu (ES) Nr. 524/2013 par patērētāju strīdu izšķiršanu tiešsaistē (OV L 171, 2.7.2015., 1. lpp.).

         (4)  Eiropas Parlamenta un Padomes Direktīva 2013/11/ES (2013. gada 21. maijs) par patērētāju strīdu alternatīvu izšķiršanu un ar ko groza Regulu (EK) Nr. 2006/2004 un Direktīvu 2009/22/EK (OV L 165, 18.6.2013., 63. lpp.).

         PROJEKTS
         EEZ APVIENOTĀS KOMITEJAS LĒMUMS Nr. …
         (… gada …),
         ar ko groza EEZ līguma XIX pielikumu (Patērētāju aizsardzība)
         EEZ APVIENOTĀ KOMITEJA,
         ņemot vērā Līgumu par Eiropas Ekonomikas zonu (“EEZ līgums”) un jo īpaši tā 98. pantu,
         tā kā:

                     (1)

                     EEZ līgumā jāiekļauj Eiropas Parlamenta un Padomes Regula (ES) Nr. 524/2013 (2013. gada 21. maijs) par patērētāju strīdu izšķiršanu tiešsaistē un ar ko groza Regulu (EK) Nr. 2006/2004 un Direktīvu 2009/22/EK (1).

                     (2)

                     Ir nepieciešams noteikt īpašu pārejas kārtību, ko piemēro, līdz kamēr pilnībā īstenotas SIT platformas tulkošanas funkcijas, kas minētas Regulas (ES) Nr. 524/2013 5. pantā attiecībā uz islandiešu valodu.

                     (3)

                     EEZ līgumā jāiekļauj Komisijas Īstenošanas regula (ES) 2015/1051 (2015. gada 1. jūlijs) par kārtību, kādā tiek pildītas platformas strīdu izšķiršanai tiešsaistē funkcijas, par kārtību attiecībā uz elektronisko sūdzību veidlapu un par kontaktpunktu sadarbības kārtību saskaņā ar Eiropas Parlamenta un Padomes Regulu (ES) Nr. 524/2013 par patērētāju strīdu izšķiršanu tiešsaistē (2).

                     (4)

                     EEZ līgumā jāiekļauj Eiropas Parlamenta un Padomes Direktīva 2013/11/ES (2013. gada 21. maijs) par patērētāju strīdu alternatīvu izšķiršanu un ar ko groza Regulu (EK) Nr. 2006/2004 un Direktīvu 2009/22/EK (3).

                     (5)

                     Tādēļ būtu attiecīgi jāgroza EEZ līguma XIX pielikums,

               IR PIEŅĒMUSI ŠO LĒMUMU.
         1. pants
         EEZ līguma XIX pielikumu groza šādi:

                     1)

                     pielikuma 7.d punktam (Eiropas Parlamenta un Padomes Direktīva 2009/22/EK) pievieno šādu tekstu:
                     “, kurā grozījumi izdarīti ar:

                                 —

                                    32013 R 0524: Eiropas Parlamenta un Padomes 2013. gada 21. maija Regulu (ES) Nr. 524/2013 (OV L 165, 18.6.2013., 1. lpp.),

                                 —

                                    32013 L 0011: Eiropas Parlamenta un Padomes 2013. gada 21. maija Direktīvu 2013/11/ES (OV L 165, 18.6.2013., 63. lpp.).”;

                     2)

                     pielikuma 7.f punktam (Eiropas Parlamenta un Padomes Regula (EK) Nr. 2006/2004) pievieno šādus ievilkumus:

                                 “—

                                    32013 R 0524: Eiropas Parlamenta un Padomes 2013. gada 21. maija Regulu (ES) Nr. 524/2013 (OV L 165, 18.6.2013., 1. lpp.),

                                 —

                                    32013 L 0011: Eiropas Parlamenta un Padomes 2013. gada 21. maija Direktīvu 2013/11/ES (OV L 165, 18.6.2013., 63. lpp.).”;

                     3)

                     pēc 7.i punkta (Eiropas Parlamenta un Padomes Direktīva 2011/83/ES) iekļauj šādus punktus:

                                 “7.j

                                    32013 R 0524: Eiropas Parlamenta un Padomes 2013. gada 21. maija Regula (ES) Nr. 524/2013 par patērētāju strīdu izšķiršanu tiešsaistē un ar ko groza Regulu (EK) Nr. 2006/2004 un Direktīvu 2009/22/EK (OV L 165, 18.6.2013., 1. lpp.).
                                 Šā līguma vajadzībām regulas noteikumus pielāgo šādi:

                                             a)

                                             attiecībā uz EBTA valstīm regulas 5. pantā minētā SIT platforma ir pieejama 40 darbdienās no dienas, kad stājas spēkā EEZ Apvienotās komitejas … Lēmums Nr. … [šis EEZ Apvienotās komitejas lēmums];

                                             b)

                                             SIT platforma ir pieejama visās valodās, kas minētas EEZ līguma 129. panta 1. punktā;

                                             c)

                                             atkāpjoties no regulas 5. panta 4. punkta e) apakšpunkta, SIT platformas tulkošanas funkcijas no islandiešu valodas un islandiešu valodā sākotnēji ir pieejamas tikai attiecībā uz SAI procedūras rezultātu, ko iesniedz SAI vienība. Islande nodrošina, ka SIT platformas lietotāji var saņemt visas pārējās informācijas tulkojumu islandiešu valodā un no tās, izmantojot SIT kontaktpunktu, kur šī informācija ir nepieciešama strīda izšķiršanai, un ar kuru apmainās, izmantojot SIT platformu citā valodā. Informāciju par šo kārtību attiecībā uz islandiešu valodu sniedz SIT platformas sākumlapā.
                                             Komisija un Islande cenšas uzlabot tulkošanas funkcijas, ko nodrošina SIT platforma, attiecībā uz islandiešu valodu, lai nodrošinātu līdzvērtīgu kvalitāti visām funkcijām, kas ir piedāvātas citās valodās, un regulāri informē EEZ Apvienoto komiteju par panākto progresu šajā jomā. Kad islandiešu valodas tulkošanas funkcijas spēs nodrošināt citu valodu tulkojumu kvalitātei līdzvērtīgu kvalitāti, EEZ Apvienotā komiteja bez nepamatotas kavēšanās pieņem lēmumu izbeigt šajā punktā noteiktos pasākumus.

                                 7.ja

                                    32015 R 1051: Komisijas 2015. gada 1. jūlija Īstenošanas regula (ES) 2015/1051 par kārtību, kādā tiek pildītas platformas strīdu izšķiršanai tiešsaistē funkcijas, par kārtību attiecībā uz elektronisko sūdzību veidlapu un par kontaktpunktu sadarbības kārtību saskaņā ar Eiropas Parlamenta un Padomes Regulu (ES) Nr. 524/2013 par patērētāju strīdu izšķiršanu tiešsaistē (OV L 171, 2.7.2015., 1. lpp.).

                                 7.k

                                    32013 L 0011: Eiropas Parlamenta un Padomes 2013. gada 21. maija Direktīva 2013/11/ES par patērētāju strīdu alternatīvu izšķiršanu un ar ko groza Regulu (EK) Nr. 2006/2004 un Direktīvu 2009/22/EK (OV L 165, 18.6.2013., 63. lpp.).
                                 Direktīvas noteikumus šā līguma vajadzībām pielāgo šādi:

                                             a)

                                             direktīvā minētās atsauces uz citiem tiesību aktiem uzskata par atbilstīgām, ciktāl un kādā veidā šie tiesību akti ir iekļauti līgumā;

                                             b)

                                             attiecībā uz EBTA valstīm 11. panta 2. punktu formulē šādi:
                                             “2.   Piemērojot šo pantu, “pastāvīgo mītnesvietu” nosaka saskaņā ar šādiem kritērijiem:

                                                         a)

                                                         uzņēmējsabiedrību un citu korporatīvu vai nekorporatīvu struktūru pastāvīgā mītnesvieta ir vieta, kur atrodas to galvenā pārvalde.
                                                         Tādas fiziskas personas, kas veic darījumdarbību, pastāvīgā mītnesvieta ir šīs personas galvenā darījumdarbības vieta;

                                                         b)

                                                         ja līgums noslēgts filiāles, pārstāvniecības vai citas struktūras darbības gaitā vai ja saskaņā ar līgumu par tā izpildi ir atbildīga šāda filiāle, pārstāvniecība vai struktūra, tad filiāles, pārstāvniecības vai citas struktūras atrašanās vietu uzskata par tās pastāvīgo mītnesvietu;

                                                         c)

                                                         nosakot pastāvīgo mītnesvietu, atskaites punkts ir brīdis, kad ir noslēgts līgums.”;

                                             c)

                                             šādu tekstu pievieno 18. panta 2. punktam:
                                             “Komisija iekļauj sarakstā EBTA valstu noteiktās kompetentās iestādes un vienotos kontaktpunktus.”;

                                             d)

                                             direktīvas 20. panta 4. punktā aiz vārdiem “paziņotas izmaiņas.” iekļauj šādu tekstu:
                                             “Komisija iekļauj minētajā sarakstā SAI vienības, kas izveidotas EBTA valstīs un iekļautas sarakstā saskaņā ar 2. punktu.””

               2. pants
         Regulas (ES) Nr. 524/2013, Īstenošanas regulas (ES) 2015/1051 un Direktīvas 2013/11/ES teksts islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentisks.
         3. pants
         Šis lēmums stājas spēkā […], ja ir iesniegti visi paziņojumi saskaņā ar EEZ līguma 103. panta 1. punktu (*).
         4. pants
         Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

            Briselē,

                  EEZ Apvienotās komitejas vārdā –

                  priekšsēdētājs

                  EEZ Apvienotās komitejas sekretāri

            (1)  OV L 165, 18.6.2013., 1. lpp.

            (2)  OV L 171, 2.7.2015., 1. lpp.

            (3)  OV L 165, 18.6.2013., 63. lpp.

            (*)  [Konstitucionālās prasības nav norādītas.] [Konstitucionālās prasības ir norādītas.]


title: 2004/724/EK: Eiropas Parlamenta Lēmums (2004. gada 21. aprīlis), par Eiropas Savienības 2002. finanšu gada kopbudžeta izpildes apstiprināšanu — IV iedaļa — Tiesa

text:
               21.4.2004

               LV

               Eiropas Savienības Oficiālais Vēstnesis

               L 330/18

         EIROPAS PARLAMENTA LĒMUMS
   (2004. gada 21. aprīlis),
   par Eiropas Savienības 2002. finanšu gada kopbudžeta izpildes apstiprināšanu — IV iedaļa — Tiesa
   (2004/724/EK)

    ---documentbreak---

               21.4.2004

               LV

               Eiropas Savienības Oficiālais Vēstnesis

               L 330/18

         EIROPAS PARLAMENTA REZOLŪCIJA
   par piezīmēm, kuras pievienotas lēmumam par Eiropas Savienības 2002. finanšu gada kopbudžeta izpildes apstiprināšanu — IV iedaļa — Tiesa


title: Padomes Lēmums 2005/511/TI (2005. gada 12. jūlijs) par euro aizsardzību pret viltošanu, norīkojot Eiropolu par centrālo biroju euro viltošanas apkarošanai

text:
               16.7.2005

               LV

               Eiropas Savienības Oficiālais Vēstnesis

               L 185/35

      PADOMES LĒMUMS 2005/511/TI
   (2005. gada 12. jūlijs)
   par euro aizsardzību pret viltošanu, norīkojot Eiropolu par centrālo biroju euro viltošanas apkarošanai
   EIROPAS SAVIENĪBAS PADOME,
   ņemot vērā Līgumu par Eiropas Savienību, un jo īpaši tā 30. panta 1. punkta b) apakšpunktu un 34. panta 2. punkta c) apakšpunktu,
   ņemot vērā Vācijas Federatīvās Republikas, Spānijas Karalistes, Francijas Republikas, Itālijas Republikas un Lielbritānijas un Ziemeļīrijas Apvienotās Karalistes ierosinājumu (1),
   ņemot vērā Eiropas Parlamenta atzinumu (2),
   tā kā:

               (1)

               Euro kā 12 dalībvalstu likumīgā valūta ir arvien izteiktāk kļuvusi par pasaules valūtu un tādēļ kļuvusi par starptautisko viltošanas organizāciju īpaši prioritāru mērķi Eiropas Savienībā un trešās valstīs.

               (2)

               Ir jānovērš turpmāka viltotu euro skaita palielināšana, kas apdraudētu euro banknošu un monētu brīvo apgrozību.

               (3)

               Ir nepieciešams uzlabot sadarbību starp dalībvalstīm un sadarbību starp dalībvalstīm un Eiropolu, lai stiprinātu sistēmu euro aizsardzībai ārpus Eiropas Savienības teritorijas.

               (4)

               Starptautiskā Konvencija par naudas viltošanas novēršanu (še turpmāk – “Ženēvas konvencija”), par ko vienojās Ženēvā 1929. gada 20. aprīlī, Eiropas integrācijas apstākļos būtu jāpiemēro efektīvāk.

               (5)

               Trešām valstīm vajadzīgs centrālais kontaktpunkts, lai iegūtu informāciju par viltotiem euro, un visa informācija par viltotiem euro būtu jāapkopo Eiropolā, lai to varētu analizēt.

               (6)

               Ņemot vērā Padomes Pamatlēmumu 2000/383/TI (2000. gada 29. maijs) par pastiprinātu aizsardzību, izmantojot kriminālsodus un citas sankcijas, pret naudas viltošanu saistībā ar euro ieviešanu (3), Padome uzskata par lietderīgu, ka katra dalībvalsts kļūst par līgumslēdzēju pusi Ženēvas konvencijai un izveido centrālos birojus minētās konvencijas 12. panta nozīmē.

               (7)

               Padome uzskata par lietderīgu norīkot Eiropolu par centrālo biroju euro viltošanas apkarošanai Ženēvas konvencijas 12. panta nozīmē,

         IR PIEŅĒMUSI ŠĀDU LĒMUMU.
   1. pants
   1.   Attiecībā uz dalībvalstīm, kas ir Ženēvas konvencijas līgumslēdzējas puses, Eiropols, saskaņā ar pielikumā ietverto deklarāciju (še turpmāk – “Deklarācija”), darbojas kā centrālais birojs euro viltošanas apkarošanai Ženēvas konvencijas 12. panta pirmā teikuma nozīmē. Visu citu valūtu viltošanas jautājumi un centrālā biroja uzdevumi, kas nav deleģēti Eiropolam saskaņā ar Deklarāciju, paliek valstu centrālo biroju esošajā kompetencē.
   2.   To dalībvalstu valdības, kas ir Ženēvas konvencijas līgumslēdzējas puses, sniedz Deklarāciju un pilnvaro Vācijas Federatīvās Republikas pārstāvi nosūtīt Deklarācijas Apvienoto Nāciju Organizācijas ģenerālsekretāram.
   2. pants
   Šis lēmums stājas spēkā tā publicēšanas dienā Eiropas Savienības Oficiālajā Vēstnesī.

      Briselē, 2005. gada 12. jūlijā

            Padomes vārdā —

            priekšsēdētājs

         G. BROWN

      (1)  OV C 317, 22.12.2004., 10. lpp.

      (2)  Atzinums sniegts 2005. gada 12. aprīlī (Oficiālajā Vēstnesī vēl nav publicēts).

      (3)  OV L 140, 14.6.2000., 1. lpp. Pamatlēmumā grozījumi izdarīti ar Pamatlēmumu 2001/888/TI (OV L 329, 14.12.2001., 3. lpp.).

      PIELIKUMS
      … deklarācija, ar ko norīko Eiropolu par centrālo biroju euro viltošanas apkarošanai
      …, kas ir Eiropas Savienības dalībvalsts, ir pilnvarojusi Eiropas Policijas biroju (turpmāk tekstā – “Eiropols”) apkarot euro viltošanu.
      Lai 1929. gada Ženēvas konvencija varētu efektīvāk darboties, … turpmāk pildīs savas saistības šādi:

                  1.

                  Attiecībā uz euro viltošanu Eiropols – saskaņā ar Padomes Aktā (1995. gada 26. jūlijs) par Eiropas Policijas biroja izveidi (Eiropola konvencija) (1) paredzēto mērķi – veic šādus centrālā biroja uzdevumus 1929. gada Ženēvas konvencijas 12. līdz 15. panta nozīmē:

                  1.1.

                  Eiropols centralizēti apkopo un apstrādā visu informāciju, kas varētu veicināt euro viltošanas izmeklēšanu, novēršanu un apkarošanu, un nekavējoties nosūta šo informāciju dalībvalstu centrālajiem birojiem.

                  1.2.

                  Saskaņā ar Eiropola konvenciju, jo īpaši saskaņā ar tās 18. pantu, un Padomes Aktu (1999. gada 12. marts), ar ko pieņem noteikumus, kuri attiecas uz personas datu nosūtīšanu no Eiropola uz trešām valstīm un citām organizācijām (2), Eiropols sazinās tieši ar trešo valstu centrālajiem birojiem, lai pildītu šīs deklarācijas 1.3., 1.4. un 1.5. punktā paredzētos uzdevumus.

                  1.3.

                  Eiropols, ciktāl tas to uzskata par lietderīgu, nosūta trešo valstu centrālajiem birojiem neviltotu euro paraugu komplektu.

                  1.4.

                  Eiropols regulāri paziņo trešo valstu centrālajiem birojiem, sniedzot visus vajadzīgos datus, par jaunu emitēto naudu un naudas izņemšanu no apgrozības.

                  1.5.

                  Izņemot gadījumus, kas skar tikai vietējās intereses, Eiropols, ciktāl tas uzskata to par lietderīgu, ziņo trešo valstu centrālajiem birojiem:

                              —

                              par jebkuru viltotu vai falsificētu euro atklāšanu. Ziņojumam par viltojumu vai falsifikāciju pievieno viltojuma tehnisku aprakstu, ko sniedz tikai iestāde, kuras banknotes ir viltotas. Būtu jānosūta viltotu banknošu fotoreprodukciju vai, ja iespējams, paraugu. Steidzamos gadījumos ziņojumu un policijas iestāžu sniegto īsu aprakstu var konfidenciāli nosūtīt ieinteresētajiem centrālajiem birojiem, neskarot iepriekš minēto ziņojumu un tehnisko aprakstu.

                              —

                              sīkākas ziņas par viltojumu atklāšanu, norādot, vai ir bijis iespējams konfiscēt visas viltotas naudas zīmes, kas laistas apgrozībā.

                  1.6.

                  Eiropols kā dalībvalstu centrālais birojs piedalās konferencēs par euro viltošanas jautājumiem Ženēvas konvencijas 15. panta nozīmē.

                  1.7.

                  Gadījumos, kad Eiropols nespēj veikt uzdevumus, kas paredzēti 1.1. līdz 1.6. punktā, saskaņā ar Eiropola konvenciju, kompetenci saglabā dalībvalstu centrālie biroji.

                  2.

                  Visu citu valūtu viltošanas jautājumi un centrālā biroja uzdevumi, kas nav deleģēti Eiropolam saskaņā ar 1. punktu, paliek valstu centrālo biroju esošajā kompetencē.

            Pārstāvja vārds, uzvārds …, … gada …

         (1)  OV C 316, 27.11.1995., 1. lpp.

         (2)  OV C 88, 30.3.1999., 1. lpp. Padomes Aktā grozījumi izdarīti ar Padomes 2002. gada 28. februāra Aktu (OV C 76, 27.3.2002., 1. lpp.).


title: 2012/523/ES: Padomes Lēmums ( 2012. gada 24. septembris ), ar ko groza un pagarina piemērošanas termiņu Lēmumam 2007/641/EK par apspriežu pabeigšanu ar Fidži Republiku saskaņā ar ĀKK un EK partnerattiecību nolīguma 96. pantu un Attīstības sadarbības instrumenta 37. pantu

text:
               28.9.2012

               LV

               Eiropas Savienības Oficiālais Vēstnesis

               L 263/2

         PADOMES LĒMUMS
   (2012. gada 24. septembris),
   ar ko groza un pagarina piemērošanas termiņu Lēmumam 2007/641/EK par apspriežu pabeigšanu ar Fidži Republiku saskaņā ar ĀKK un EK partnerattiecību nolīguma 96. pantu un Attīstības sadarbības instrumenta 37. pantu
   (2012/523/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū (1) un pēdējo reizi grozīts Vagadugu 2010. gada 22. jūnijā (2) (“ĀKK un ES Partnerattiecību nolīgums”), un jo īpaši tā 96. pantu,
   ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un ES Partnerattiecību nolīgumu (3), un jo īpaši tā 3. pantu,
   ņemot vērā Eiropas Parlamenta un Padomes Regulu (EK) Nr. 1905/2006 (2006. gada 18. decembris), ar ko izveido finanšu instrumentu sadarbībai attīstības jomā (4) (“Attīstības sadarbības instruments”), un jo īpaši tās 37. pantu,
   ņemot vērā Eiropas Komisijas priekšlikumu,
   tā kā:

               (1)

               Padomes Lēmums 2007/641/EK (5) tika pieņemts, lai īstenotu atbilstīgus pasākumus pēc ĀKK un ES Partnerattiecību nolīguma 9. pantā minēto svarīgāko elementu un Attīstības sadarbības instrumenta 3. pantā minēto vērtību pārkāpuma.

               (2)

               Minēto pasākumu piemērošanas termiņš tika pagarināts ar Padomes Lēmumiem 2009/735/EK (6), 2010/208/ES (7), 2010/589/ES (8), 2011/219/ES (9) un 2011/637/ES (10), jo Fidži Republikai ne tikai vēl jāīsteno tās svarīgās apņemšanās, kurām Fidži piekrita 2007. gada aprīlī notikušo apspriežu gaitā attiecībā uz ĀKK un ES Partnerattiecību nolīguma un Attīstības sadarbības instrumenta svarīgākajiem elementiem, bet šo apņemšanos sakarā ir notikuši nozīmīgi regresīvi pavērsieni.

               (3)

               Tomēr kopš 2012. gada sākuma ir vērojamas pozitīvas tendences saistībā ar demokrātijas atjaunošanu Fidži, kuras būtu jāatzīst. Tādēļ būtu jāapsver turpmāka atkārtota iesaiste nākotnes attīstības palīdzības plānošanā.

               (4)

               Lēmums 2007/641/EK zaudē spēku 2012. gada 30. septembrī. Ir lietderīgi pagarināt tā darbības termiņu un attiecīgi atjaunināt atbilstīgu pasākumu saturu,

         IR PIEŅĒMUSI ŠO LĒMUMU.
   1. pants
   Lēmumu 2007/641/EK groza šādi:

               1)

               3. panta otro daļu aizstāj ar šādu:
               “Tas ir spēkā līdz 2013. gada 30. septembrim. To regulāri pārskata vismaz reizi sešos mēnešos.”;

               2)

               pielikumu aizstāj ar šā lēmuma pielikumu.

         2. pants
   Vēstuli šā lēmuma pielikumā adresē Fidži Republikai.
   3. pants
   Šis lēmums stājas spēkā tā pieņemšanas dienā.

      Briselē, 2012. gada 24. septembrī

            Padomes vārdā –

            priekšsēdētājs

         A. D. MAVROYIANNIS

      (1)  OV L 317, 15.12.2000., 3. lpp.

      (2)  OV L 287, 4.11.2010., 3. lpp.

      (3)  OV L 317, 15.12.2000., 376. lpp.

      (4)  OV L 378, 27.12.2006., 41. lpp.

      (5)  OV L 260, 5.10.2007., 15. lpp.

      (6)  OV L 262, 6.10.2009., 43. lpp.

      (7)  OV L 89, 9.4.2010., 7. lpp.

      (8)  OV L 260, 2.10.2010., 10. lpp.

      (9)  OV L 93, 7.4.2011., 2. lpp.

      (10)  OV L 252, 28.9.2011., 1. lpp.

      PIELIKUMS
      Viņa Ekselencei Ratu Epeli NAILATIKAU
      Fidži Republikas prezidentam
      Suva
      Fidži Republika
      Ekselence!
      Eiropas Savienība (ES) piešķir lielu nozīmi ĀKK un ES Partnerattiecību nolīguma 9. panta un Attīstības sadarbības instrumenta 3. panta noteikumiem. ĀKK un ES partnerattiecības ir balstītas uz cilvēktiesību, demokrātijas principu ievērošanu un tiesiskumu, kas ir ĀKK un ES Partnerattiecību nolīguma svarīgākie elementi un ir mūsu attiecību pamatā.
      ES Padome 2006. gada 11. decembrī nosodīja militāro apvērsumu Fidži Republikā.
      Saskaņā ar ĀKK un ES Partnerattiecību nolīguma 96. pantu un ņemot vērā to, ka 2006. gada 5. decembra militārais apvērsums ir minētā nolīguma 9. pantā uzskaitīto svarīgāko elementu pārkāpums, ES aicināja Fidži uz apspriedēm, lai, kā paredzēts ĀKK un ES Partnerattiecību nolīgumā, rūpīgi izanalizētu situāciju un nepieciešamības gadījumā veiktu pasākumus tās labošanai.
      Minēto apspriežu oficiālā daļa sākās Briselē 2007. gada 18. aprīlī. ES bija gandarīta, ka tajā laikā pagaidu valdība apstiprināja vairākas svarīgas apņemšanās attiecībā uz cilvēktiesībām un pamatbrīvībām, demokrātijas principu ievērošanu un tiesiskumu, kā tas atzīmēts turpmāk, un ierosināja pozitīvus pasākumus attiecībā uz to īstenošanu.
      Diemžēl kopš tā laika ir bijuši vairāki regresīvi notikumi, jo īpaši 2009. gada aprīlī, kas nozīmē, ka Fidži tādējādi nav izpildījusi vairākas apņemšanās. Tas īpaši attiecas uz Konstitūcijas atcelšanu, ļoti lielo kavēšanos ar parlamenta vēlēšanu organizēšanu un uz cilvēktiesību pārkāpumiem. Lai gan apņemšanos īstenošana ir ievērojami aizkavējusies, minēto apņemšanos lielākā daļa ir ārkārtīgi svarīgas Fidži pašreizējā situācijā un tāpēc ir pievienotas šai vēstulei. Tā kā Fidži ir vienpusēji nolēmusi nepildīt vairākas svarīgas apņemšanās, tā ir zaudējusi attīstības līdzekļus.
      Lai arī joprojām pastāv ierobežojumi noteiktos cilvēktiesību un pamatbrīvību jautājumos, kopš 2012. gada sākuma ir vērojamas pozitīvas tendences, proti, 2012. gada 7. janvārī tika atcelti Valsts ārkārtas stāvokļa noteikumi, 2012. gada 9. martā sākās politiskais process, kā rezultātā līdz 2013. gada martam tiks izveidota jauna konstitūcija un atjaunota konstitucionālā demokrātija, rīkojot jaunas parlamenta vēlēšanas, kas, kā paredzēts, notiks līdz 2014. gada septembrim.
      Atzīstot minētās tendences un partnerības garā, kas ir ĀKK un ES Partnerattiecību nolīguma stūrakmens, ES pauž gatavību iesaistīties jaunā oficiālā dialogā attiecībā uz minētajām tendencēm. Šādu oficiālu dialogu varētu paredzēt ĀKK un ES Partnerattiecību nolīguma 96. panta pārskatīšanas vizītes ietvaros pēc ticama, iekļaujoša un pārredzama konstitucionālo apspriežu procesa sekmīgas noslēgšanas, kas ir plānots 2013. gada martā.
      Līdz ar to ES ir nolēmusi pagarināt esošo atbilstīgo pasākumu spēkā esības termiņu Fidži un tos grozīt, kas ir pirmā reakcija uz Fidži veiktajiem pasākumiem, ļaujot jo īpaši sākt plānošanas apspriedes par 11. Eiropas attīstības fonda (EAF) un laikus paziņot par orientējošo piešķīrumu Fidži. 11. EAF plānošanas dokumentu finalizēšana, parakstīšana un īstenošana tiks paredzēta ar nākotnē demokrātiski ievēlēto valdību. Līdz ar to ir īpaši svarīgi, lai pagaidu valdība apņemtos īstenot ticamu, iekļaujošu un pārredzamu konstitucionālo konsultāciju procesu un vietējo politisko dialogu un sevišķi ievērotu tās saistības attiecībā uz cilvēktiesībām un tiesiskumu, kā arī atceltu atlikušos ierobežojumus. Lai gan ES savā nostājā vadās pēc ĀKK un ES Partnerattiecību nolīguma svarīgākajiem elementiem un tā pamatprincipiem, īpaši attiecībā uz dialoga nozīmīgo lomu un savstarpēju saistību izpildi, tiek uzsvērts, ka no ES puses nav iepriekšēju secinājumu par šā dialoga iznākumu.
      Ja plānotajai pārskatīšanai un oficiālajam dialogam būs pozitīvs iznākums, ES apņemas turpmāk pozitīvi pārskatīt šos atbilstīgos pasākumus. Un otrādi, ja situācija Fidži neuzlabojas, tad Fidži arī turpmāk zaudēs attīstības līdzekļus no ES. Tas nozīmē, ka turpmāka progresa novērtējums par atgriešanos pie konstitucionālas valsts iekārtas būs galvenais faktors, kas ietekmēs ES turpmākos lēmumus par Fidži Valsts indikatīvo programmu 11. EAF ietvaros.
      ES aicina Fidži līdz oficiālā dialoga sākšanai turpināt uzlaboto politisko dialogu un padarīt to intensīvāku.
      Atbilstīgie pasākumi ir šādi:

                  —

                  drīkst turpināt humāno palīdzību un tiešu atbalstu pilsoniskai sabiedrībai un neaizsargātām iedzīvotāju grupām,

                  —

                  tika atļauts turpināt notiekošos sadarbības pasākumus, jo īpaši saskaņā ar 8. un 9. EAF,

                  —

                  drīkst īstenot sadarbības pasākumus, kas palīdzētu atjaunot demokrātiju un uzlabot pārvaldību, izņemot ļoti ārkārtējos apstākļos,

                  —

                  tika atļauts turpināt īstenot 2006. gadā paredzētos cukura reformas papildu pasākumus. Finansēšanas nolīgumu Fidži tehniskā līmenī parakstīja 2007. gada 19. jūnijā. Tiek atzīmēts, ka finansēšanas nolīgumā ietverta atlikšanas klauzula,

                  —

                  piešķīrums cukura nozarei 2007. gadā bija nulle,

                  —

                  piešķīrums cukura nozarei 2008. gadā bija atkarīgs no vēlēšanu ticamas un savlaicīgas sagatavošanas pierādījumiem saskaņā ar saskaņoto apņemšanos, jo īpaši attiecībā uz tautas skaitīšanu, vēlēšanu iecirkņu atkārtotu noteikšanu un vēlēšanu reformu saskaņā ar Konstitūciju, kā arī no tādu pasākumu veikšanas, kas nodrošina vēlēšanu biroja funkcionēšanu, tostarp vēlēšanu uzrauga iecelšanu līdz 2007. gada 30. septembrim saskaņā ar Konstitūciju. Šis 2008. gada piešķīrums cukura nozarei tika zaudēts 2009. gada 31. decembrī,

                  —

                  2009. gada piešķīrums cukura nozarei tika atcelts 2009. gada maijā, jo pagaidu valdība nolēma aizkavēt vispārējo vēlēšanu rīkošanu līdz 2014. gada septembrim,

                  —

                  2010. gada piešķīrums tika atcelts līdz 2010. gada 1. maijam, jo demokrātijas procesa turpināšanā nebija nekāda progresa; tomēr, ņemot vērā kritisko situāciju cukura nozarē, daļu no piešķīruma rezervēja tiešai palīdzībai no cukura ražošanas tiešā veidā atkarīgajiem iedzīvotājiem, lai mazinātu negatīvās sociālās sekas. Šos līdzekļus centrāli pārvalda ES delegācija Suvā, un tie netiek virzīti caur valdību,

                  —

                  var turpināt daudzgadu indikatīvās programmas sagatavošanu un iespējamo parakstīšanu 2011.– 2013. gadam paredzētiem cukura reformas papildu pasākumiem,

                  —

                  orientējošā piešķīruma pieejamība saskaņā ar 2011.–2013. gadā paredzēto daudzgadu indikatīvo programmu par papildu pasākumiem bijušajām Cukura protokola valstīm būs atkarīga no apspriežu procesā panāktās vienošanās; ja šāda vienošanās netiks panākta, tad, piešķirot līdzekļus no šā piešķīruma, tiks ņemti vērā tikai pasākumi sociālo seku mazināšanai,

                  —

                  drīkst uzsākt 11. EAF plānošanas procesa sagatavošanu, lai Fidži varētu laikus saņemt paziņojumu par orientējošo piešķīrumu,

                  —

                  varētu apsvērt konkrētu atbalstu, kas paredzēts galveno apņemšanos sagatavošanai un īstenošanai, jo īpaši lai atbalstītu vēlēšanu sagatavošanu un/vai norisi,

                  —

                  netiek ietekmēta reģionālā sadarbība un Fidži dalība tajā.

            Apņemšanās tiks uzraudzītas saskaņā ar šīs vēstules pielikumā izklāstītajiem noteikumiem par regulāru dialogu, efektīvu sadarbību ar novērtēšanas un uzraudzības misijām un ziņojumu sniegšanu.
      Turklāt ES sagaida, ka, īstenojot Ievērojamu cilvēku grupas ieteikumus, kuriem foruma ārlietu ministri piekrituši savā sanāksmē Vanuatu 2007. gada 16. martā, Fidži pilnībā sadarbosies ar Klusā okeāna salu forumu. ES atzinīgi vērtē neseno progresu attiecībā uz sadarbošanos ar Klusā okeāna salu foruma ministru kontaktu grupu, kas izveidota, lai uzraudzītu Fidži sagatavošanās progresu attiecībā uz vēlēšanām un atgriešanos pie demokrātijas.
      ES turpinās cieši sekot situācijai Fidži. Saskaņā ar ĀKK un ES Partnerattiecību nolīguma 8. pantu ar Fidži notiks pastiprināts politiskais dialogs, lai nodrošinātu cilvēktiesību ievērošanu, demokrātijas atjaunošanu un tiesiskuma ievērošanu, līdz abas puses secinās, ka pastiprinātais dialogs ir sasniedzis savu mērķi.
      Ja pagaidu valdības apņemšanos īstenošana palēninās, tiek pārtraukta vai apdraudēta, ES saglabā tiesības atkārtoti pielāgot atbilstīgos pasākumus.
      ES uzsver, ka Fidži privilēģijas sadarbībā ar ES ir atkarīgas no ĀKK un ES Partnerattiecību nolīguma svarīgāko elementu un Attīstības sadarbības instrumentā noteikto principu ievērošanas. Lai pārliecinātu ES, ka pagaidu valdība ir pilnībā gatava īstenot apņemšanās, ir svarīgi panākt drīzu un būtisku progresu saskaņoto apņemšanos izpildē.
      Ar cieņu
      Briselē,

            Padomes vārdā –

            priekšsēdētājs

            Komisijas vārdā –

            komisārs

         PIELIKUMA PIELIKUMS

            AR FIDŽI REPUBLIKU SASKAŅOTĀS APŅEMŠANĀS

         A.   Demokrātisku principu ievērošana

         Apņemšanās Nr. 1
         Brīvas un taisnīgas parlamenta vēlēšanas notiek 24 mēnešos no 2007. gada 1. marta atbilstīgi konstatējumiem novērtējumā, kas ir jāveic neatkarīgiem revidentiem, kurus iecēlis Klusā okeāna salu foruma sekretariāts. Vēlēšanu sagatavošana un norise tiks kopīgi uzraudzīta, pielāgota un pārskatīta pēc nepieciešamības, pamatojoties uz savstarpēji saskaņotiem kritērijiem. Tas jo īpaši nozīmē, ka:

                     —

                     līdz 2007. gada 30. jūnijam pagaidu valdība pieņems grafiku, kurā norādīti datumi dažādo pasākumu pabeigšanai, kuri ir jāveic, lai sagatavotos jaunajām parlamenta vēlēšanām,

                     —

                     grafikā nosaka tautas skaitīšanas laiku, vēlēšanu iecirkņu atkārtotu noteikšanu un vēlēšanu reformu,

                     —

                     vēlēšanu iecirkņu noteikšanu un vēlēšanu reformu veiks saskaņā ar Konstitūciju,

                     —

                     tiks veikti pasākumi, lai nodrošinātu vēlēšanu biroja funkcionēšanu, tostarp vēlēšanu uzrauga iecelšanu līdz 2007. gada 30. septembrim saskaņā ar Konstitūciju,

                     —

                     viceprezidenta iecelšana tiks veikta saskaņā ar Konstitūciju.

               Apņemšanās Nr. 2
         Pagaidu valdība, pieņemot galvenās likumdošanas, fiskālās un citas politikas iniciatīvas un izmaiņas, ņems vērā apspriedes ar pilsonisko sabiedrību un citām attiecīgajām ieinteresētajām personām.
         B.   Tiesiskums

         Apņemšanās Nr. 1
         Pagaidu valdība darīs visu iespējamo, lai novērstu drošības aģentūru paziņojumus iebiedēšanas nolūkā.
         Apņemšanās Nr. 2
         Pagaidu valdība atbalsta 1997. gada Konstitūciju un garantē konstitucionālu iestāžu, piemēram, Fidži Cilvēktiesību komisijas, Valsts dienesta komisijas un Konstitucionālo iestāžu komisijas, normālu un neatkarīgu funkcionēšanu. Tiks saglabāta Lielās virsaišu padomes būtiska neatkarība un funkcionēšana.
         Apņemšanās Nr. 3
         Tiek pilnībā ievērota tiesu iestāžu neatkarība, tās var brīvi darboties, un visas attiecīgās personas ievēro to nolēmumus, jo īpaši:

                     —

                     pagaidu valdība apņemas līdz 2007. gada 15. jūlijam iecelt tribunālu saskaņā ar Konstitūcijas 138. panta 3. punktu,

                     —

                     tiesnešu iecelšanu un/vai atlaišanu turpmāk veic, stingri ievērojot konstitucionālos noteikumus un procedūras noteikumus,

                     —

                     karaspēks, policija un pagaidu valdība nekādā veidā neiejauksies tiesu darbībā, tostarp pilnībā respektēs juridiskās profesijas.

               Apņemšanās Nr. 4
         Visi kriminālprocesi saistībā ar korupciju notiek ar atbilstīgu tiesas kanālu starpniecību, un jebkuras citas iestādes, kuras tiktu izveidotas, lai izmeklētu iespējamus korupcijas gadījumus, darbosies saskaņā ar Konstitūciju.
         C.   Cilvēktiesības un pamatbrīvības

         Apņemšanās Nr. 1
         Pagaidu valdība veiks visus nepieciešamos pasākumus, lai veicinātu visu iespējamo cilvēktiesību pārkāpumu izmeklēšanu vai izskatīšanu atbilstīgi Fidži tiesību aktos noteiktajām dažādajām procedūrām un tajos paredzētajās instancēs.
         Apņemšanās Nr. 2
         Ja nepastāvēs draudi valsts drošībai, sabiedriskai kārtībai un drošībai, pagaidu valdība 2007. gada maijā atcels Valsts ārkārtējā stāvokļa noteikumus.
         Apņemšanās Nr. 3
         Pagaidu valdība ir apņēmusies nodrošināt, lai Fidži Cilvēktiesību komisija funkcionētu pilnīgi neatkarīgi un saskaņā ar Konstitūciju.
         Apņemšanās Nr. 4
         Tiek pilnībā ievērota izpausmes brīvība un plašsaziņas līdzekļu brīvība visos tās veidos, kā paredzēts Konstitūcijā.
         D.   Turpmākie pasākumi attiecībā uz apņemšanos

         Apņemšanās Nr. 1
         Pagaidu valdība apņemas uzturēt regulāru dialogu, lai varētu pārbaudīt panākto progresu, un nodrošina ES un Eiropas Komisijas iestādēm/pārstāvjiem pilnīgu piekļuvi informācijai par visiem jautājumiem attiecībā uz cilvēktiesībām, demokrātijas un tiesiskuma atjaunošanu Fidži miermīlīgā ceļā.
         Apņemšanās Nr. 2
         Pagaidu valdība pilnībā sadarbojas ar visām ES misijām progresa novērtēšanai un uzraudzībai.
         Apņemšanās Nr. 3
         Pagaidu valdība, sākot no 2007. gada 30. jūnija, reizi trijos mēnešos nosūta progresa ziņojumus par Kotonū nolīguma būtiskajiem elementiem un apņemšanos kopumu.
         Tiek atzīmēts, ka atsevišķus jautājumus var efektīvi risināt tikai ar pragmatisku pieeju, kas atzīst faktisko situāciju un ir vērsta uz nākotni.


title: Komisijas Lēmums (1997. gada 21. aprīlis) par Eurostat lomu saistībā ar Kopienas statistikas apkopošanu

text:
Svarīgs juridisks paziņojums

|

31997D0281

Oficiālais Vēstnesis L 112 , 29/04/1997 Lpp. 0056 - 0057

		Komisijas lēmums(1997. gada 21. aprīlis)par Eurostat lomu saistībā ar Kopienas statistikas apkopošanu(97/281/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu, un jo īpaši tā 155. pantu,tā kā Padomes Regula (EK) Nr. 322/97 (1997. gada 17. februāris) par Kopienas statistiku [1] (šeit turpmāk saukta par "Pamatregulu") uztic dažus uzdevumus un pienākumus Kopienas iestādei, kas iesaistīta Kopienas statistikas apkopošanā;tā kā Pamatregulas 2. pantā minētās regulas nolūkiem "Kopienas iestādi" definē kā "Komisijas struktūrvienību, kas atbild par to, lai tiktu izpildīti Komisijai izvirzītie uzdevumi attiecībā uz Kopienas statistikas apkopošanu (Eurostat)";tā kā Pamatregulas īstenošana prasa precīzāk definēt Eurostat lomu saistībā ar Kopienas statistikas apkopošanu;tā kā Eurostat ir jāspēj rīkoties saskaņā ar taisnīguma, ticamības, relevances, izmaksu lietderības, statistikas konfidencialitātes un caurskatāmības principiem;tā kā, lai nodrošinātu Kopienas statistikas vienotību, lietojamību un konsekvenci, vēlreiz jānorāda, cik nozīmīgas ir sadarbības un koordinācijas procedūras starp Komisijas struktūrvienībām, kas piedalās šādas informācijas apkopošanā Komisijas līmenī;tā kā Pamatregulas īstenošana prasa tādu konfidenciālu datu aizsardzību, kurus valsts un Kopienas iestādes savāc Kopienas statistikas apkopošanai;tā kā Pamatregulas īstenošana prasa, lai valsts un Kopienas iestādes organizētu izplatīšanu,IR PIEŅĒMUSI ŠO LĒMUMU.1. pantsMērķisŠā lēmuma mērķis ir īstenot Regulu (EK) Nr. 322/97 (turpmāk saukta par "Pamatregulu") atbilstīgi Komisijas iekšējai organizācijai, un jo īpaši definēt Eiropas Kopienu Statistikas biroja (Eurostat) lomu un uzdevumus saskaņā ar Kopienas iestādes uzdevumu attīstību, īstenojot Kopienas statistikas apkopošanu, un atbilstīgi Pamatregulas 10. pantā minētajiem principiem.2. pantsEurostatEurostat ir Kopienas iestāde, kas minēta Pamatregulas 2. panta ceturtajā ievilkumā.Eurostat ir Komisijas dienests, ko vada ģenerāldirektors.3. pantsPrincipiEurostat veic savus uzdevumus saskaņā ar taisnīguma, ticamības, relevances, izmaksu efektivitātes, statistikas konfidencialitātes un caurskatāmības principiem, kas definēti Pamatregulas 10. pantā.4. pantsEurostat uzdevumiKomisijā Eurostat sadarbībā ar Statistikas informācijas koordinācijas komiteju [2] atbild par Kopienas statistikas programmas izpildi, un jo īpaši:a) par tādu normu un metožu kopuma izstrādi, kas ļauj iegūt objektīvu, ticamu, relevantu un rentablu statistiku visā Kopienā;b) par to, lai saskaņā ar izplatīšanas principiem, kas noteikti Pamatregulas 11. pantā, Kopienas statistika kļūtu pieejama Kopienas struktūrām, valdībām, sociālo un ekonomisko procesu dalībniekiem, akadēmiskajām aprindām un plašai sabiedrībai, lai formulētu, īstenotu, uzraudzītu un izvērtētu Kopienas politiku.Tālab Eurostat:a) pēta un attīsta statistikas metodiku un tehnoloģijas;b) sagatavo, pilnīgo un sekmē Kopienas statistikas standartu pieņemšanu dalībvalstīs, lai uzlabotu Kopienas statistikas salīdzināmību, kā arī tās apkopošanas izmaksu lietderību;c) sniedz konsultācijas un palīdzību dalībvalstīm statistikas jautājumos;d) savāc statistikas informāciju, pamatojoties uz attiecīgām ziņām, veic izpēti un sniedz tehnisku skaidrojumu, lai novērstu kļūdainu interpretāciju vai izpēti;e) no valsts statistikas iestādēm un no starptautisku organizāciju sekretariātiem vāc statistikas datus, kas vajadzīgi Kopienas statistikas nolūkiem;f) stiprina sadarbības procesu ar valsts statistikas iestādēm un to starpā ar savstarpēju ekspertu apmaiņu, dalību statistikas pasākumos un mācību sistēmu attīstīšanu;g) sadarbojas ar starptautiskām organizācijām un trešajām valstīm, lai sekmētu Kopienas statistikas salīdzināmību ar statistiku, kas apkopota citās statistikas sistēmās un, vajadzības gadījumā, atbalstītu trešās valstis to statistikas sistēmu pilnveidošanā;h) pilnīgo Kopienas statistikas jomā strādājošo Komisijas darbinieku profesionālās statistikas zināšanas un prasmes.5. pantsProfesionālā autonomijaSavas kompetences jomā Eurostat atbild par tādu zinātnisko metožu, definīciju un metodikas izvēli, kuras ir vispiemērotākās Pamatregulā noteikto principu un mērķu sasniegšanai.6. pantsKomisijas dienestu dalība Kopienas statistikas apkopošanāKomisija var pieņemt lēmumu par to, ka Kopienas statistikas apkopošanas procesā ir jāpiedalās citiem dienestiem, kas nav Eurostat, kā arī par to, kuros pasākumos un kādā apjomā.7. pantsAtbildība par koordināciju un sadarbībuKomisijā Eurostat, kam palīdz Statistikas informācijas koordinācijas komiteja (SCSI), saskaņā ar lēmumiem, ko Komisija pieņēma 1990. gada 28. februārī par statistikas darba koordinēšanu un Statistikas biroja lomu [3] un 1996. gada 29. februārī par statistikas darba uzlabošanu Komisijā [4]:a) koordinē visas statistikas darbības attiecībā uz Kopienas rīcības sagatavošanu un izpildi statistikas jomā unb) nodrošina attiecīgu sadarbības līmeni ar Kopienas struktūrām.8. pantsKopienas statistikas programmaSaskaņā ar noteikumiem Pamatregulas I un II nodaļā visu Komisijas dienestu pasākumus Kopienas statistikas jomā nosaka Kopienas statistikas programma.9. pantsKonfidenciālu datu izmantojumsDatus, ko uzskata par konfidenciāliem saskaņā ar Pamatregulas 13. pantu, saskaņā ar Pamatregulas V nodaļas noteikumiem Komisijā dara pieejamus vienīgi Eurostat ierēdņiem, citiem Eurostat darbiniekiem un citām fiziskām personām, kas strādā Eurostat telpās saskaņā ar līgumu, un ja minētās personas tos izmanto vienīgi nolūkiem, kas definēti Pamatregulā.10. pantsPiekļuve administratīvajiem datiem un šo datu izmantošanaSaskaņā ar Pamatregulas 16. pantu Eurostat var izmantot visus administratīvo datu avotus, kas ir Komisijas dienestu rīcībā, ciktāl šie dati ir vajadzīgi Kopienas statistikas apkopošanai.11. pantsIzplatīšanaEurostat nodrošina, ka Kopienas statistika kopā ar tehniskiem skaidrojumiem, kas ir vajadzīgi tās izmantošanai, tiktu izplatīta tā, lai visā Kopienā garantētu vienkāršu un taisnīgu piekļuvi statistikas informācijai.Briselē, 1997. gada 21. aprīlīKomisijas vārdā —Komisijas loceklisYves-Thibault De Silguy[1] OV L 52, 22.2.1997., 1. lpp.[2] Izveidota Komisijas 1991. gada 26. septembra paziņojumā (SEC(91) 1793).[3] Sk. SEC(90) 337.[4] Sk. SEC(96) 253/4.--------------------------------------------------


title: Padomes Lēmums (ES) 2015/773 (2015. gada 11. maijs), ar ko izveido Sociālās aizsardzības komiteju un atceļ Lēmumu 2004/689/EK

text:
               14.5.2015

               LV

               Eiropas Savienības Oficiālais Vēstnesis

               L 121/16

         PADOMES LĒMUMS (ES) 2015/773
   (2015. gada 11. maijs),
   ar ko izveido Sociālās aizsardzības komiteju un atceļ Lēmumu 2004/689/EK
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 160. pantu,
   ņemot vērā Eiropas Parlamenta atzinumu,
   tā kā:

               (1)

               Komisija 1999. gada 14. jūlija paziņojumā “Saskaņota stratēģija sociālās aizsardzības modernizācijai” izvirzīja priekšlikumus sadarbības uzlabošanai sociālās aizsardzības jomā, cita starpā izveidojot augsta līmeņa ierēdņu grupu.

               (2)

               Eiropas Parlaments 2000. gada 16. februāra Rezolūcijā izteica gandarījumu par Komisijas paziņojumu un šādas grupas izveidi.

               (3)

               Padome 1999. gada 17. decembra Secinājumos par sadarbības stiprināšanu attiecībā uz sociālās aizsardzības modernizāciju un pilnveidošanu (1) atbalstīja Komisijas priekšlikumu izveidot mehānismu ciešākai sadarbībai ar šīs rīcības īstenošanai radītās augsta līmeņa ierēdņu grupas darba starpniecību. Padome uzsvēra, ka šādai sadarbībai būtu jāaptver visas sociālās aizsardzības un palīdzības formas dalībvalstīs, lai vajadzības gadījumā pilnveidotu un stiprinātu to sociālās aizsardzības sistēmas saskaņā ar attiecīgās valsts prioritātēm. Tā arī atgādināja dalībvalstu kompetenci attiecībā uz sociālās aizsardzības organizēšanu un finansēšanu un apstiprināja Komisijas noteiktos četrus vispārējos mērķus sociālās aizsardzības modernizācijai: proti, panākt, lai darbs atmaksājas, un paredzēt garantētus ienākumus, nodrošināt pensijas un ilgtspējīgas pensiju sistēmas, veicināt sociālo integrāciju un nodrošināt augstas kvalitātes un ilgtspējīgu veselības aprūpi. Tika arī uzsvērts, ka visos pasākumos šo četru mērķu sasniegšanai jānodrošina sieviešu un vīriešu līdztiesība. Visbeidzot, Padome atzina, ka ar finansēm saistītie aspekti ir kopīgi visiem iepriekš minētajiem mērķiem.

               (4)

               Eiropadome 2000. gada 23. un 24. marta Lisabonas sanāksmes secinājumos atzina sociālās aizsardzības nozīmīgumu aktīvu un dinamisku labklājības valstu turpmākā attīstībā un modernizācijā Eiropā un aicināja Padomi stiprināt dalībvalstu sadarbību, īstenojot pieredzes un paraugprakses apmaiņu, balstoties uz uzlabotiem informācijas tīkliem.

               (5)

               Nicā un turpmākajās sanāksmēs Eiropadome ir regulāri atbalstījusi Sociālās aizsardzības komitejas padarīto darbu, veicinot un stiprinot Savienības politikas pieredzes apmaiņu un sociālās aizsardzības koordināciju.

               (6)

               Sociālās aizsardzības komiteja, kas izveidota ar Padomes Lēmumu 2000/436/EK (2), kurš atcelts un aizstāts ar Padomes Lēmumu 2004/689/EK (3), ir skaidri parādījusi savu kā Padomes un Komisijas padomdevējas struktūras lietderību un ir aktīvi piedalījusies Lisabonas Eiropadomes 2000. gada 23. un 24. marta sanāksmē izveidotās atvērtās koordinācijas metodes (AKM) izstrādāšanā. Padomes 2011. gada 17. jūnijā atbalstītajā Sociālās aizsardzības komitejas atzinumā “Sociālās AKM stiprināšana saistībā ar stratēģiju “Eiropa 2020”” vēlreiz apstiprināta sociālās AKM mērķu un instrumentu spēkā esība. Komitejas loma, ņemot vērā AKM, būtu jāatspoguļo šajā lēmumā.

               (7)

               Eiropadome 2013. gada 27. un 28. jūnija secinājumos norādīja, ka būtu jānostiprina Ekonomiskas un monetārās savienības sociālā dimensija. Vispirms svarīgi ir labāk uzraudzīt un ņemt vērā sociālās jomas un darba tirgus stāvokli Ekonomikas un monetārajā savienībā, Eiropas pusgadā īpaši izmantojot attiecīgos sociālos un nodarbinātības rādītājus. Svarīgi ir arī nodrošināt nodarbinātības un sociālās politikas labāku koordināciju, vienlaikus pilnībā ievērojot valstu kompetences.

               (8)

               Eiropadome 2013. gada 24. un 25. oktobrī paziņoja, ka ekonomikas, nodarbinātības un sociālā politika tiks vēl vairāk stiprināta atbilstīgi esošajām procedūrām, vienlaikus pilnībā ievērojot valstu kompetences. Eiropadome pauda uzskatu, ka tam vajadzīgs aktīvāks darbs, lai stiprinātu Padomes dažādo sastāvu sadarbību un tādējādi nodrošinātu minēto politiku konsekvenci saskaņā ar kopīgajiem mērķiem.

               (9)

               Šim lēmumam būtu jāatspoguļo Eiropas pusgada attīstība un Komitejas loma šajā procesā. Jo īpaši Padomes Regulā (EK) Nr. 1466/97 (4) noteikts, ka Eiropas pusgada procesā attiecīgā gadījumā jāapspriežas ar Ekonomikas un finanšu komiteju, Ekonomikas politikas komiteju, Nodarbinātības komiteju un Sociālās aizsardzības komiteju. Turklāt Eiropas Parlamenta un Padomes Regulā (ES) Nr. 1176/2011 (5) paredzēts, ka padziļinātajos pārskatos attiecīgā gadījumā jāņem vērā Padomes ieteikumi vai dalībvalstīm adresētie aicinājumi. Tajā arī paredzēts, ka visu dalībvalstu, uz kurām attiecina pārmērīgas nelīdzsvarotības novēršanas procedūru, korektīvo pasākumu plānos ir jāņem vērā politikas pasākumu ekonomisko un sociālo ietekmi, un minētie plāni ir jāsaskaņo ar ekonomikas politikas vispārējām pamatnostādnēm un nodarbinātības pamatnostādnēm.

               (10)

               Komitejai un Savienības struktūrām, kas iesaistītas sociālās un ekonomikas politikas koordinēšanā, jo īpaši Nodarbinātības komitejai, Ekonomikas un finanšu komitejai un Ekonomikas politikas komitejai, būtu cieši jāsadarbojas. Attiecīgā gadījumā un ja panākta iesaistīto komiteju vienošanās, Komitejas sadarbība ar Nodarbinātības komiteju, Ekonomikas un finanšu komiteju un Ekonomikas politikas komiteju var ietvert kopīgu sanāksmju rīkošanu, jo īpaši saistībā ar komiteju attiecīgo lomu Eiropas pusgadā.

               (11)

               Lai efektīvi pildītu savas Līgumā noteiktās pilnvaras un nodrošinātu nepieciešamo elastību nolūkā pielāgot Komitejas pasākumu grafiku, jo īpaši saistībā ar Eiropas pusgada ciklu, būtu jāpārskata reglamentējošie noteikumi attiecībā uz Komitejas darbu, lai nodrošinātu efektivitāti un nepārtrauktību.

               (12)

               Lēmums 2004/689/EK būtu jāatceļ,

         IR PIEŅĒMUSI ŠO LĒMUMU.
   1. pants
   Izveide
   Ar šo tiek izveidota Sociālās aizsardzības komiteja (“Komiteja”), kurai ir padomdevējas statuss, lai veicinātu sadarbību sociālās aizsardzības politikas jomā dalībvalstu starpā un ar Komisiju, pilnīgā saskaņā ar Līgumu un ievērojot Savienības iestāžu un struktūru pilnvaras.
   2. pants
   Uzdevumi
   1.   Komitejai ir šādi uzdevumi:

               a)

               uzraudzīt sociālo situāciju un sociālās aizsardzības politikas attīstību dalībvalstīs un Savienībā;

               b)

               veicināt informācijas, pieredzes un labas prakses apmaiņu starp dalībvalstīm un ar Komisiju;

               c)

               neskarot Līguma 240. pantu, sagatavot ziņojumus, sniegt atzinumus vai veikt citus darbus saskaņā ar savu kompetenci vai nu pēc Padomes, vai Komisijas lūguma, vai arī pēc savas iniciatīvas.

         2.   Piemērojot 1. punktu, Komiteja jo īpaši cenšas:

               a)

               izmantot atvērto koordinācijas metodi, īstenojot tādus kopīgus mērķus, par kuriem vienojusies Padome, tostarp piemērojot pārraudzības instrumentus, par kuriem panākta kopīga vienošanās, un īstenojot izvērtēšanas pasākumus, par kuriem panākta savstarpēja vienošanās;

               b)

               savas kompetences jomā dot ieguldījumu visos Eiropas pusgada aspektos un ziņot par tiem Padomei;

               c)

               vajadzības gadījumā strādāt sadarbībā ar citām attiecīgajām struktūrām un komitejām, kas nodarbojas ar sociālās un ekonomikas politikas lietām, piemēram, ar Nodarbinātības komiteju, Ekonomikas un finanšu komiteju, Ekonomikas politikas komiteju un Sabiedrības veselības aizsardzības jautājumu darba grupu augstāko amatpersonu līmenī.

         3.   Katru gadu Komiteja pieņem darba programmu, ņemot vērā Padomes un Komisijas politikas prioritātes. Darba programmu nosūta Padomei.
   4.   Īstenojot savas pilnvaras, Komiteja sadarbojas ar sociālajiem partneriem. Šajā sakarā tā dibina kontaktus ar sociālajiem partneriem, kas ir pārstāvēti augstākā līmeņa trīspusējā sociālo lietu sanāksmē par izaugsmi un nodarbinātību, kas izveidota ar Padomes Lēmumu 2003/174/EK (6). Komiteja dibina atbilstīgus kontaktus ar nevalstiskajām organizācijām sociālajā jomā, ņemot vērā to attiecīgās lomas un atbildību sociālās aizsardzības jomā. Par Komitejas darbību informē arī Eiropas Parlamentu.
   5.   Komiteja var pieaicināt neatkarīgus ekspertus, ja to prasa darba kārtības jautājumi.
   6.   Komiteja nodibina kontaktu ar kandidātvalstu pārstāvjiem.
   3. pants
   Dalība
   1.   Katra dalībvalsts un Komisija ieceļ divus Komitejas locekļus. Tās var iecelt arī divus aizstājējus.
   2.   Veidojot Komitejas sastāvu, dalībvalstis un Komisija dara visu iespējamo, lai panāktu dzimumu līdzsvaru.
   4. pants
   Darbība
   1.   Komiteja ievēlē tās priekšsēdētāju no dalībvalstu iecelto locekļu vidus uz diviem gadiem. Priekšsēdētāju var ievēlēt atkārtoti vienu reizi uz vēl diviem gadiem. Lai nodrošinātu darba efektivitāti un nepārtrauktību, Komiteja pienācīgi pamatotos gadījumos var nolemt priekšsēdētāja amata termiņu pagarināt par astoņiem mēnešiem. Priekšsēdētājs amatā kopā var būt ne ilgāk par četriem gadiem un astoņiem mēnešiem.
   2.   Priekšsēdētājam palīdz četri priekšsēdētāja vietnieki, no kuriem divus ievēlē Komiteja no savu locekļu vidus uz divu gadu termiņu, ko var vienreiz pagarināt. Trešais priekšsēdētāja vietnieks ir Padomes prezidējošās dalībvalsts pārstāvis. Ceturtais priekšsēdētāja vietnieks ir Padomes nākamās prezidējošās dalībvalsts pārstāvis.
   3.   Priekšsēdētājs deleģē savas balsstiesības savam aizstājējam.
   4.   Komitejas sanāksmes sasauc priekšsēdētājs pēc savas ierosmes vai pēc vismaz puses Komitejas locekļu lūguma.
   5.   Komiteja izstrādā savu reglamentu.
   6.   Izdevumus atmaksā saskaņā ar spēkā esošajiem administratīvajiem noteikumiem.
   7.   Komisija nodrošina atbilstīgu analītisku un organizatorisku atbalstu Komitejai. Komisija no sava personāla locekļu vidus ieceļ sekretāru. Sekretārs un personāls, kas viņam palīdz, rīkojas saskaņā ar Komitejas norādījumiem, palīdzot Komitejai tās uzdevumu izpildē. Sekretārs sadarbojas ar Padomes Ģenerālsekretariātu attiecībā uz sapulču rīkošanu.
   5. pants
   Darba grupas
   1.   Komiteja konkrētu jautājumu izpēti var uzticēt savu locekļu aizstājējiem vai šim nolūkam var izveidot darba grupas. Šādu darba grupu vada Komitejas priekšsēdētāja vietnieks, Komitejas loceklis vai locekļa aizstājējs, Komisijas ierēdnis vai Komitejas iecelts pašas darba grupas loceklis.
   2.   Komisija darba grupām sniedz piemērotu analītisko un organizatorisko atbalstu.
   3.   Darba grupas var lūgt ekspertu palīdzību.
   4.   Komiteja var arī izveidot kopīgas darba grupas ar citām komitejām vai struktūrām, kopīgi lemjot par šādu grupu izveidi un pārvaldības noteikumiem.
   6. pants
   Pārejas noteikumi
   Katra saskaņā ar Lēmuma 2004/689/EK 3. pantu ievēlēta locekļa pilnvaru termiņš turpinās līdz minētā termiņa beigām, kā noteikts šā lēmuma 4. pantā. Uzskatāms, ka šāds termiņš sākas ievēlēšanas dienā, kas notikusi saskaņā ar Lēmuma 2004/689/EK 3. pantu.
   7. pants
   Atcelšana
   No dienas, kad pēc šā lēmuma stāšanās spēkā notiek pirmā Komitejas sanāksme, tiek atcelts Lēmums 2004/689/EK. Minētā Komitejas sanāksme notiek ne vēlāk kā četrus mēnešus pēc šā lēmuma pieņemšanas dienas.
   8. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2015. gada 11. maijā

            Padomes vārdā –

            priekšsēdētājs

         J. DŪKLAVS

      (1)  OV C 8, 12.1.2000., 7. lpp.

      (2)  Padomes Lēmums 2000/436/EK (2000. gada 29. jūnijs) par Sociālās aizsardzības komitejas izveidi (OV L 172, 12.7.2000., 26. lpp.).

      (3)  Padomes Lēmums 2004/689/EK (2004. gada 4. oktobris), ar ko izveido Sociālās aizsardzības komiteju un atceļ Lēmumu 2000/436/EK (OV L 314, 13.10.2004., 8. lpp.).

      (4)  Padomes Regula (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (OV L 209, 2.8.1997., 1. lpp.).

      (5)  Eiropas Parlamenta un Padomes Regula (ES) Nr. 1176/2011 (2011. gada 16. novembris) par to, kā novērst un koriģēt makroekonomisko nelīdzsvarotību (OV L 306, 23.11.2011., 25. lpp.).

      (6)  Padomes Lēmums 2003/174/EK (2003. gada 6. marts), ar ko izveido augstākā līmeņa trīspusējo sociālo sanāksmi par izaugsmi un nodarbinātību (OV L 70, 14.3.2003., 31. lpp.).


title: Padomes Lēmums (ES) 2015/633 (2015. gada 20. aprīlis), par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā

text:
               23.4.2015

               LV

               Eiropas Savienības Oficiālais Vēstnesis

               L 104/14

         PADOMES LĒMUMS (ES) 2015/633
   (2015. gada 20. aprīlis),
   par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Kopiena 2004. gada 14. oktobrī ar Padomes Lēmumu 2006/507/EK (1) apstiprināja Stokholmas Konvenciju par noturīgajiem organiskajiem piesārņotājiem (“Konvencija”).

               (2)

               Savienība kā Konvencijas Puse var iesniegt priekšlikumus labot Konvencijas pielikumus. Konvencijas A pielikumā uzskaitīti tie noturīgie organiskie piesārņotāji, kuru lietošana un ražošana jāizbeidz.

               (3)

               Saskaņā ar pieejamiem zinātniskajiem datiem un pārskata ziņojumiem un pienācīgi ņemot vērā Konvencijas D pielikumā izklāstītos skrīninga kritērijus, perfluoroktānskābe (PFOA), tās sāļi un PFOA radniecīgās vielas, kuras vidē var noārdīties, pārtopot par PFOA (“PFOA un tās savienojumi”), uzrāda noturīgu organisko piesārņotāju pazīmes.

               (4)

               Saskaņā ar Eiropas Parlamenta un Padomes Regulas (EK) Nr. 1907/2006 (2) 59. panta 1. punktu un dokumentāciju, kas sagatavota saskaņā ar minētās regulas XV pielikumu, PFOA un tās amonija sāls (APFO) ir iekļautas īpaši bīstamu vielu kandidātsarakstā un ir atzītas par atbilstošām minētās regulas 57. panta c) apakšpunkta kritērijiem kā reproduktīvajai sistēmai toksiskas vielas 1.B kategorijā un jo īpaši – minētās regulas 57. panta d) apakšpunkta kritērijiem kā noturīgas, bioakumulatīvas un toksiskas vielas.

               (5)

               Atbilstīgi Regulas (EK) Nr. 1907/2006 69. panta 4. punktam patlaban uz PFOA un tās savienojumiem attiecas citi saskaņā ar minētās regulas XV pielikumu sagatavoti dokumenti, kas iesniegti Eiropas Ķimikāliju aģentūrā, lai ierobežotu PFOA un tās savienojumu (vielas tīrā veidā vai kā sastāvdaļas citās vielās, maisījumos vai izstrādājumos) ražošanu, laišanu tirgū vai lietošanu.

               (6)

               PFOA un tās savienojumi ir vielas, kuras nokļūst vidē lielos apjomos un kuru izplatība konstatēta visā pasaulē. Sakarā ar PFOA iespējamo pārnesi vidē lielos attālumos tie pasākumi, ko veic Savienības mērogā, nav pietiekami, lai nodrošinātu augstu vides un cilvēku veselības aizsardzības līmeni, un tāpēc ir vajadzīga plašāka starptautiska mēroga rīcība.

               (7)

               Tāpēc Savienībai Konvencijas sekretariātā būtu jāiesniedz priekšlikums iekļaut PFOA un tās savienojumus Konvencijas A pielikumā. Minētajā priekšlikumā un Savienības nostājā par nosacījumiem PFOA un tās savienojumu iekļaušanai Konvencijas A pielikumā būtu jāņem vērā visa nozīmīgā informācija, kas iegūta patlaban notiekošajā ierobežošanas procedūrā saskaņā ar Regulas (EK) Nr. 1907/2006 68.–73. pantu,

         IR PIEŅĒMUSI ŠO LĒMUMU.
   1. pants
   1.   Savienība iesniedz priekšlikumu par perfluoroktānskābes un tās savienojumu iekļaušanu Stokholmas Konvencijas par noturīgajiem organiskajiem piesārņotājiem A pielikumā.
   2.   Komisija šo priekšlikumu Savienības vārdā dara zināmu Konvencijas sekretariātam, iekļaujot visu nepieciešamo informāciju atbilstīgi Konvencijas D pielikumam.
   2. pants
   Šis lēmums stājas spēkā tā pieņemšanas dienā.

      Luksemburgā, 2015. gada 20. aprīlī

            Padomes vārdā –

            priekšsēdētājs

         J. DŪKLAVS

      (1)  Padomes Lēmums 2006/507/EK (2004. gada 14. oktobris) par to, kā Eiropas Kopienas vārdā noslēdz Stokholmas Konvenciju par noturīgajiem organiskajiem piesārņotājiem (OV L 209, 31.7.2006., 1. lpp.).

      (2)  Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).


title: Komisijas lēmums (1974. gada 13. novembris), ar ko groza 1971. gada 13. janvāra lēmumu attiecībā uz Apvienotā kodolpētniecības centra (AKC) ģenerāldirektora un struktūrvienību darba vietu

text:
Svarīgs juridisks paziņojums

|

31974D0578

Oficiālais Vēstnesis L 316 , 26/11/1974 Lpp. 0012 - 0012 Speciālizdevums somu valodā: Nodaļa 12 Sējums 1 Lpp. 0063  Speciālizdevums zviedru valodā: Nodaļa 12 Sējums 1 Lpp. 0063  Speciālizdevums grieķu valodā Nodaļa 01 Sējums 1 Lpp. 0226  Speciālizdevums spāņu valodā: Nodaļa 12 Sējums 2 Lpp. 0016  Speciālizdevums portugāļu valodā Nodaļa 12 Sējums 2 Lpp. 0016

		Komisijas lēmums(1974. gada 13. novembris),ar ko groza 1971. gada 13. janvāra lēmumu attiecībā uz Apvienotā kodolpētniecības centra (AKC) ģenerāldirektora un struktūrvienību darba vietu(74/578/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu, un jo īpaši tā 8. pantu,tā kā Komisija 1971. gada 13. janvārī ir pieņēmusi lēmumu par Apvienotā kodolpētniecības centra (AKC) reorganizāciju [1];tā kā minētajā lēmumā jāizdara grozījumi attiecībā uz AKC ģenerāldirektora darba vietu,IR PIEŅĒMUSI ŠO LĒMUMU.Vienīgais pants"Ģenerāldirektora un tā tiešā pakļautībā esošo struktūrvienību darba vieta ir Briselē."Briselē, 1974. gada 13. novembrīKomisijas vārdā —priekšsēdētājsFrançois-Xavier Ortoli[1] OV L 16, 20.1.1971., 14. lpp.--------------------------------------------------


title: 2011/780/ES: Padomes Lēmums ( 2011. gada 28. novembris ) par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma XIII pielikumā (Transports)

text:
               2.12.2011

               LV

               Eiropas Savienības Oficiālais Vēstnesis

               L 319/1

         PADOMES LĒMUMS
   (2011. gada 28. novembris)
   par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma XIII pielikumā (Transports)
   (2011/780/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,
   ņemot vērā Padomes Regulu (EK) Nr. 2894/94 (1994. gada 28. novembris) par to, kā īstenot Līgumu par Eiropas Ekonomikas zonu (1), un jo īpaši tā 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu (turpmāk “līgums”) XIII pielikumā ir paredzēti īpaši nosacījumi un noteikumi transporta jomā.

               (2)

               Eiropas Parlamenta un Padomes Regulas (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (2), galvenais mērķis ir panākt un saglabāt vienādi augstu civilās aviācijas lidojumu drošības līmeni Savienībā.

               (3)

               Eiropas Aviācijas drošības aģentūras darbība var ietekmēt civilās aviācijas lidojumu drošības līmeni Eiropas Ekonomikas zonā.

               (4)

               Tāpēc Regula (EK) Nr. 216/2008 būtu jāiekļauj līgumā, lai EBTA valstis pilnībā varētu piedalīties Eiropas Aviācijas drošības aģentūrā.

               (5)

               Regula (EK) Nr. 1592/2002 (3), kas ir iekļauta līgumā, tiek atcelta ar Regulu (EK) Nr. 216/2008, un tādējādi Regula (EK) Nr. 1592/2002 būtu jāatceļ saistībā ar līgumu.

               (6)

               Būtu attiecīgi jāgroza līguma XIII pielikums.

               (7)

               Tāpēc Savienībai EEZ Apvienotajā komitejā būtu jāieņem nostāja, kas izklāstīta pievienotajā lēmuma projektā,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienībai jāieņem EEZ Apvienotajā komitejā attiecībā uz paredzēto grozījumu līguma XIII pielikumā (Transports), pamatojas uz EEZ Apvienotās komitejas lēmuma projektu, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2011. gada 28. novembrī

            Padomes vārdā –

            priekšsēdētāja

         K. SZUMILAS

      (1)  OV L 305, 30.11.1994., 6. lpp.

      (2)  OV L 79, 19.3.2008., 1. lpp.

      (3)  Eiropas Parlamenta un Padomes Regula (EK) Nr. 1592/2002 (2002. gada 15. jūlijs) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (OV L 240, 7.9.2002., 1. lpp.).

      PROJEKTS
      EEZ APVIENOTĀS KOMITEJAS LĒMUMS Nr. …/2011
      (… gada …),
      ar ko groza EEZ līguma XIII pielikumu (Transports)
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu, kurā grozījumi izdarīti ar Protokolu, ar ko pielāgo Līgumu par Eiropas Ekonomikas zonu, (turpmāk “līgums”), un jo īpaši tā 98. pantu,
      tā kā:

                  (1)

                  Līguma XIII pielikums tika grozīts ar EEZ Apvienotās komitejas … Lēmumu Nr. …/… (1).

                  (2)

                  Eiropas Parlamenta un Padomes Regulas (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (2), galvenais mērķis ir panākt un saglabāt vienādi augstu civilās aviācijas lidojumu drošības līmeni Savienībā.

                  (3)

                  Eiropas Aviācijas drošības aģentūras darbība var ietekmēt civilās aviācijas lidojumu drošības līmeni Eiropas Ekonomikas zonā.

                  (4)

                  Tāpēc Regula (EK) Nr. 216/2008 būtu jāiekļauj līgumā, lai EBTA valstis pilnībā varētu piedalīties Eiropas Aviācijas drošības aģentūrā.

                  (5)

                  Eiropas Parlamenta un Padomes Regula (EK) Nr. 1592/2002 (3), kas ir iekļauta līgumā, tiek atcelta ar Regulu (EK) Nr. 216/2008, un tādējādi Regula (EK) Nr. 1592/2002 būtu jāatceļ saistībā ar līgumu,

            IR PIEŅĒMUSI ŠO LĒMUMU.
      1. pants
      Līguma XIII pielikumu groza, kā norādīts šā lēmuma pielikumā.
      2. pants
      Regulas (EK) Nr. 216/2008 teksti islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentiski.
      3. pants
      Šis lēmums stājas spēkā …, ja EEZ Apvienotajai komitejai ir iesniegti visi paziņojumi saskaņā ar Līguma 103. panta 1. punktu (4).
      4. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         Briselē, …

               EEZ Apvienotās komitejas vārdā –

               priekšsēdētājs

               EEZ Apvienotās komitejas sekretāri

         (1)  OV L …

         (2)  OV L 79, 19.3.2008., 1. lpp.

         (3)  OV L 240, 7.9.2002., 1. lpp.

         (4)  [Konstitucionālās prasības nav norādītas.] [Konstitucionālās prasības ir norādītas.]

         EBTA valstu deklarācija par EEZ Apvienotās komitejas Lēmumu Nr. …, ar ko Līgumā iekļauj Eiropas Parlamenta un Padomes Regulu (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK

            “Eiropas Parlamenta un Padomes Regula (EK) Nr. 216/2008 cita starpā attiecas uz pilnvarām uzlikt naudas sodus un periodiskus kavējuma maksājumus aviācijas drošības jomā. Šīs regulas iekļaušana neskar institucionālus risinājumus attiecībā uz turpmākiem aktiem, ar kuriem piešķir sankciju piemērošanas pilnvaras.”

         PIELIKUMS

            EEZ Apvienotās komitejas Lēmumam Nr. …

         Līguma XIII pielikumu groza šādi:

                     1)

                     pielikuma 66.a punktam (Padomes Direktīva (EEK) Nr. 3922/91) un 66.r punktam (Eiropas Parlamenta un Padomes Direktīva 2004/36/EK) pievieno šādu ievilkumu:

                                 “—

                                    32008 R 0216: Eiropas Parlamenta un Padomes 2008. gada 20. februāra Regula (EK) Nr. 216/2008 (OV L 79, 19.3.2008., 1. lpp.).”;

                     2)

                     pielikuma 68.a punktam (Padomes Direktīva 91/670/EEK) pievieno šādu tekstu:
                     “, kurā grozījumi izdarīti ar:

                                 —

                                    32008 R 0216: Eiropas Parlamenta un Padomes 2008. gada 20. februāra Regulu (EK) Nr. 216/2008 (OV L 79, 19.3.2008., 1. lpp.).”;

                     3)

                     pielikuma 66.n punkta (Eiropas Parlamenta un Padomes Regula (EK) Nr. 1592/2002) tekstu aizstāj ar šādu tekstu:
                     “32008 R 0216: Eiropas Parlamenta un Padomes Regula (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (OV L 79, 19.3.2008., 1. lpp.).
                     Regulas noteikumus šā līguma vajadzībām pielāgo šādi:

                                 a)

                                 ja vien turpmāk tekstā nav noteikts citādi un neatkarīgi no Līguma 1. protokola noteikumiem ar minētajā regulā lietoto jēdzienu “dalībvalsts(-is)” papildus tā nozīmei minētajā regulā saprot arī EBTA valstis. Piemēro 1. protokola 11. punktu;

                                 b)

                                 attiecībā uz EBTA valstīm Aģentūra, cik un kad tas ir lietderīgi, palīdz EBTA Uzraudzības iestādei vai, attiecīgā gadījumā, Pastāvīgajai komitejai veikt to attiecīgos uzdevumus. Aģentūra un EBTA Uzraudzības iestāde vai, attiecīgā gadījumā, Pastāvīgā komiteja vajadzības gadījumā sadarbojas un apmainās ar informāciju;

                                 c)

                                 nevienu punktu šajā regulā nevar interpretēt kā tādu, kas Aģentūrai dod tiesības rīkoties EBTA valstu vārdā saskaņā ar starptautiskiem līgumiem citiem mērķiem, kā tikai palīdzēt to saistību izpildē saskaņā ar šādiem līgumiem;

                                 d)

                                 regulas 12. pantu groza šādi:

                                             i)

                                             aiz vārda “Kopienu” 1. punktā iekļauj vārdus “vai EBTA valsti”;

                                             ii)

                                             panta 2. punktu aizstāj ar šādu:
                                             “Ja Savienība ar trešo valsti apspriež nolīguma slēgšanu, kurā dalībvalstij vai Aģentūrai ir paredzētas tiesības izdot sertifikātus, balstoties uz sertifikātu, ko izdevušas šīs trešās valsts aeronavigācijas iestādes, tā cenšas par labu EBTA valstīm no šīs trešās valsts panākt tāda paša nolīguma slēgšanas piedāvājumu. EBTA valstis, savukārt, cenšas ar trešajām valstīm noslēgt nolīgumus, kuri atbilst ar Savienības noslēgtajiem nolīgumiem.”;

                                 e)

                                 regulas 14. panta 7. punktam pievieno šādu daļu:
                                 “Neskarot EEZ līguma 1. protokola 4. punkta d) apakšpunktu, ja Komisija un EBTA Uzraudzības iestāde apmainās ar informāciju par lēmumu, kas pieņemts saskaņā ar šo punktu, Komisija nodod informāciju, kas saņemta no EBTA Uzraudzības iestādes, ES dalībvalstīm un EBTA Uzraudzības iestāde nodod informāciju, kas saņemta no Komisijas, EBTA valstīm.”;

                                 f)

                                 regulas 15. pantam pievieno šādu punktu:
                                 “5.   Eiropas Parlamenta un Padomes Regulu (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem šīs regulas piemērošanas nolūkā piemēro arī visiem Aģentūras dokumentiem attiecībā uz EBTA valstīm.”;

                                 g)

                                 regulas 17. panta 2. punkta b) apakšpunktam pievieno šādu teikumu:
                                 “Aģentūra palīdz arī EBTA Uzraudzības iestādei un sniedz tai tādu pašu atbalstu, ja šādi pasākumi un uzdevumi saskaņā ar Līgumu ir iestādes kompetencē.”;

                                 h)

                                 regulas 17. panta 2. punkta e) apakšpunktu aizstāj ar šādu apakšpunktu:
                                 “savas kompetences jomās veic funkcijas un uzdevumus, kas līgumslēdzējām pusēm uzticēti piemērojamās starptautiskās konvencijās, jo īpaši Čikāgas konvencijā. EBTA valstu aviācijas iestādes šādas funkcijas un uzdevumus veic tikai, ja tas paredzēts šajā regulā.”;

                                 i)

                                 regulas 20. panta pirmo teikumu aizstāj ar šādu teikumu:
                                 “Attiecībā uz 4. panta 1. punkta a) un b) apakšpunktā minētajiem ražojumiem, daļām un ierīcēm Aģentūra, ja iespējams un kā noteikts Čikāgas konvencijā vai tās pielikumos, veic konstruētājas valsts, ražotājvalsts vai reģistrācijas valsts funkcijas un uzdevumus, ja tie attiecas uz konstrukcijas apstiprināšanu. EBTA valstu aviācijas iestādes šādas funkcijas un uzdevumus veic tikai, ja tie šīm iestādēm ir uzticēti saskaņā ar šo pantu.”;

                                 j)

                                 regulas 24. pantu groza šādi:

                                             i)

                                             panta 1. punktam pievieno šādu teikumu:
                                             “Aģentūra ziņo EBTA Uzraudzības iestādei par standartizācijas inspekcijām EBTA valstī.”;

                                             ii)

                                             panta 4. punktam pievieno šādu teikumu:
                                             “Attiecībā uz EBTA valstīm EBTA Uzraudzības iestāde apspriežas ar Aģentūru.”;

                                 k)

                                 regulas 25. panta 1. punktam pievieno šādu teikumu:
                                 “Pilnvaras uzlikt naudas sodus un periodiskus kavējuma maksājumus personām un uzņēmumiem, kam Aģentūra izsniegusi sertifikātu, piešķir EBTA Uzraudzības iestādei tajos gadījumos, kad šādas personas vai uzņēmumi veic uzņēmējdarbību EBTA valstī.”;

                                 l)

                                 attiecībā uz EBTA valstīm 25. panta 4. punktā vārdus “Eiropas Kopienu Tiesai” aizstāj ar vārdiem “EBTA Tiesai” un vārdu “Komisija” aizstāj ar vārdiem “EBTA Uzraudzības iestāde”;

                                 m)

                                 regulas 29. pantam pievieno šādu punktu:
                                 “4.   Atkāpjoties no Eiropas Savienības Pārējo darbinieku nodarbināšanas kārtības 12. panta 2. punkta a) apakšpunkta, EBTA valstu valstspiederīgos, kuriem ir visas pilsoņa tiesības, var nodarbināt saskaņā ar līgumu, kas noslēgts ar Aģentūras izpilddirektoru.”;

                                 n)

                                 regulas 30. pantam pievieno šādu teikumu:
                                 “EBTA valstis attiecībā uz Aģentūru un tās darbiniekiem piemēro Protokolu par privilēģijām un imunitāti Eiropas Savienībā, kā arī piemērojamos noteikumus, kas pieņemti saskaņā ar minēto protokolu.”;

                                 o)

                                 regulas 32. panta 1. punktā aiz vārdiem “Kopienas oficiālajās valodās” iekļauj šādu vārdkopu:
                                 “, kā arī islandiešu un norvēģu valodā,”;

                                 p)

                                 pēc 33. panta 2. punkta c) apakšpunkta iekļauj šādu apakšpunktu:

                                             “ca)

                                             gada pārskata ziņojumu un Aģentūras darba programmu atbilstoši, attiecīgi, b) un c) apakšpunktam nosūta EBTA Uzraudzības iestādei.”;

                                 q)

                                 regulas 34. pantam pievieno šādu punktu:
                                 “4.   EBTA valstis neierobežoti piedalās valdes darbā, un tām valdē ir tādas pašas tiesības un pienākumi kā ES dalībvalstīm, izņemot balsstiesības.”;

                                 r)

                                 regulas 41. pantam pievieno šādu punktu:
                                 “6.   EBTA valstu valstspiederīgajiem ir tiesības būt par Apelācijas padomes locekli un priekšsēdētāju. Sagatavojot 3. punktā minēto personu sarakstu, Komisija apsver arī piemērotu EBTA valstu valstspiederīgo iekļaušanu sarakstā.”;

                                 s)

                                 regulas 54. panta 1. punkta beigās pievieno šādu teikumu:
                                 “Attiecībā uz EBTA valstīm Aģentūra palīdz EBTA Uzraudzības iestādei minēto uzdevumu izpildē.”;

                                 t)

                                 regulas 58. panta 3. punkta pirmajā teikumā aiz vārdiem “314. pantā” pievieno šādu vārdkopu:
                                 “, kā arī islandiešu vai norvēģu valodā”;

                                 u)

                                 regulas 59. pantam pievieno šādu punktu:
                                 “12.   EBTA valstis piedalās 1. punkta a) apakšpunktā minētajā Kopienas finanšu iemaksā. Šim nolūkam mutatis mutandis piemēro 82. panta 1. punkta a) apakšpunktā un Līguma 32. protokolā noteiktās procedūras.”;

                                 v)

                                 regulas 65. pantam pievieno šādus punktus:
                                 “8.   EBTA valstis neierobežoti piedalās saskaņā ar 1. punktu izveidotās komitejas darbā, un tām tajā ir tādas pašas tiesības un pienākumi kā ES dalībvalstīm, izņemot balsstiesības.
                                 9.   Ja Komisija un komiteja nevar vienoties, lēmumu strīdīgajā jautājumā var pieņemt Padome, EBTA valstis var ierosināt jautājumu izskatīt EEZ Apvienotajā komitejā saskaņā ar Līguma 5. pantu.”;

                                 w)

                                 iepriekš izklāstītos pielāgojumus gadījumos, kad tie ir piemērojami un ja vien nav noteikts citādi, piemēro mutatis mutandis arī citiem Savienības tiesību aktiem, ar kuriem piešķir pilnvaras Aģentūrai un kuri ir iekļauti šajā līgumā.”


title: 2014/225/ES: Padomes Lēmums ( 2014. gada 14. aprīlis ), ar ko ieceļ Reģionu komitejas locekli un locekļa aizstājēju no Nīderlandes

text:
               24.4.2014

               LV

               Eiropas Savienības Oficiālais Vēstnesis

               L 121/58

         PADOMES LĒMUMS
   (2014. gada 14. aprīlis),
   ar ko ieceļ Reģionu komitejas locekli un locekļa aizstājēju no Nīderlandes
   (2014/225/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Nīderlandes valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc P. G. de VEY MESTDAGH kunga pilnvaru termiņa beigām ir atbrīvojusies viena Reģionu komitejas locekļa vieta. Pēc S. A. E. POEPJES kundzes pilnvaru termiņa beigām ir atbrīvojusies viena Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekli:

                              Bote WILPSTRA kungs, member of the Executive Council of the Province of Groningen;

                     un

               b)

               par locekļa aizstājēju:

                              Hans KONST kungs, member of the Executive Council of the Province of Fryslân.

         2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 14. aprīlī

            Padomes vārdā –

            priekšsēdētājs

         A. TSAFTARIS

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Louis Galea iecelšana par Revīzijas palātas locekli Budžeta kontroles komiteja Eiropas Parlamenta 2010. gada 25. marta lēmums par priekšlikumu iecelt Louis Galea par Revīzijas palātas locekli (C7–0020/2010 – 2010/0808(NLE))

text:
               7.1.2011

               LV

               Eiropas Savienības Oficiālais Vēstnesis

               CE 4/69

         Ceturtdiena, 2010. gada 25. martsLouis Galea iecelšana par Revīzijas palātas locekli
   P7_TA(2010)0080
   Budžeta kontroles komiteja Eiropas Parlamenta 2010. gada 25. marta lēmums par priekšlikumu iecelt Louis Galea par Revīzijas palātas locekli (C7–0020/2010 – 2010/0808(NLE))
   2011/C 4 E/19
   (Apspriešanās)

      Eiropas Parlaments,
   ņemot vērā Līguma par Eiropas Savienības darbību 286. panta 2. punktu, saskaņā ar kuru Padome ar to ir apspriedusies (C7–0020/2010),
   ņemot vērā to, ka Budžeta kontroles komiteja savā 2010. gada 15. marta sanāksmē uzklausīja Padomes Revīzijas palātas locekļa amata kandidātu,
   ņemot vērā Reglamenta 108. pantu,
   ņemot vērā Budžeta kontroles komitejas ziņojumu (A7–0042/2010),

               A.

               tā kā Louis Galea atbilst Līguma par Eiropas Savienības darbību 286. panta 1. punktā noteiktajām prasībām,

               1.

               apstiprina Padomes priekšlikumu iecelt Louis Galea par Revīzijas palātas locekli;

               2.

               uzdod priekšsēdētājam nosūtīt šo lēmumu Padomei un informēšanas nolūkā Revīzijas palātai, kā arī pārējām Eiropas Savienības iestādēm un dalībvalstu revīzijas iestādēm.


title: Padomes Lēmums (2000. gada 30. novembris) par slepenības atcelšanu attiecībā uz dažām daļām Kopējā rokasgrāmatā, kuru pieņēmusi Izpildu komiteja, kas izveidota ar Konvenciju, ar kuru īsteno 1985. gada 14. jūnija Šengenas Līgumu

text:
Svarīgs juridisks paziņojums

|

32000D0751

Oficiālais Vēstnesis L 303 , 02/12/2000 Lpp. 0029 - 0029

		Padomes Lēmums(2000. gada 30. novembris)par slepenības atcelšanu attiecībā uz dažām daļām Kopējā rokasgrāmatā, kuru pieņēmusi Izpildu komiteja, kas izveidota ar Konvenciju, ar kuru īsteno 1985. gada 14. jūnija Šengenas Līgumu(2000/751/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 207. pantu,tā kā:(1) Ar 1993. gada 14. decembra Lēmumu (SCH/Com–ex (93) 22 rev) un 1998. gada 23. jūnija Lēmumu (SCH/Com–ex (98) 17) Izpildu Komiteja, kura izveidota ar 1985. gada 14. jūnija Šengenas Līguma īstenošanas konvenciju un kuru aizstāja Padome atbilstoši Šengenas Protokola 2. pantam, klasificēja kā "Slepeni" visus noteikumus Kopīgajā rokasgrāmatā, kuras jaunāko versiju pieņēma ar minētās Izpildu Komitejas 1999. gada 28. aprīļa Lēmumu (SCH/Com–ex (99) 13).(2) Kopīgā rokasgrāmata un Izpildu Komitejas Lēmumi par tās klasifikāciju ir Šengenas acquis daļa, kā to Padome nosaka Lēmumā 1999/435/EK [1].(3) Kopīgās rokasgrāmatas konkrētas daļas ir svītrojamas, ieskaitot noteikumus, kas atbilst Kopīgās konsulārās instrukcijas neklasificētajiem noteikumiem,IR PIEŅĒMUSI ŠO LĒMUMU.1. pantsKopīgās rokasgrāmatas I daļa un 1., 2., 3., 4., 5., 5.a., 6., 6.a., 7., 8., 8.a., 9., 10., 11., 12., 13., 14. un 14.a pielikums tiek svītroti.2. pantsKopīgās rokasgrāmatas svītrotās daļas publicē Eiropas Kopienu Oficiālajā Vēstnesī.3. pantsŠis lēmums stājas spēkā tā publicēšanas dienā.Briselē, 2000. gada 30. novembrīPadomes vārdā —priekšsēdētājsM. Lebranchu[1] OV L 176, 10.7.1999., 1. lpp.--------------------------------------------------


title: Padomes Lēmums (ES) 2017/619 (2017. gada 27. marts), ar ko ieceļ Reģionu komitejas locekļa aizstājēju, ko izvirzījusi Spānijas Karaliste

text:
               1.4.2017

               LV

               Eiropas Savienības Oficiālais Vēstnesis

               L 89/8

         PADOMES LĒMUMS (ES) 2017/619
   (2017. gada 27. marts),
   ar ko ieceļ Reģionu komitejas locekļa aizstājēju, ko izvirzījusi Spānijas Karaliste
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Spānijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus. 2015. gada 5. oktobrī ar Padomes Lēmumu (ES) 2015/1792 (4)
                  Borja COROMINAS FISAS kungu locekļa aizstājēja amatā aizstāja Yolanda IBARROLA DE LA FUENTE kundze.

               (2)

               Pēc Yolanda IBARROLA DE LA FUENTE kundzes pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUŠI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekļa aizstājēju tiek iecelts:

               —

                  Ignacio Javier GARCÍA GIMENO kungs, Director General de Asuntos Europeos y Cooperación con el Estado de la Comunidad de Madrid.

         2. pants
   Šis lēmums stājas spēkā tā pieņemšanas dienā.

      Briselē, 2017. gada 27. martā

            Padomes vārdā –

            priekšsēdētājs

         C. ABELA

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).

      (4)  Padomes Lēmums (ES) 2015/1792 (2015. gada 5. oktobris), ar ko ieceļ piecus Reģionu komitejas locekļus un piecus locekļu aizstājējus no Spānijas (OV L 260, 7.10.2015., 28. lpp.).


title: 2010/632/ES: Padomes Lēmums ( 2010. gada 15. oktobris ), ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekli no Rumānijas

text:
               23.10.2010

               LV

               Eiropas Savienības Oficiālais Vēstnesis

               L 279/32

         PADOMES LĒMUMS
   (2010. gada 15. oktobris),
   ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekli no Rumānijas
   (2010/632/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 300. panta 2. punktu un 302. pantu saistībā ar 7. pantu Protokolā par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam,
   ņemot vērā Rumānijas priekšlikumu,
   ņemot vērā Eiropas Komisijas atzinumu,
   tā kā:

               (1)

               Eiropas Ekonomikas un sociālo lietu komitejas locekļu pilnvaru termiņš beidzās 2010. gada 20. septembrī.

               (2)

               Padome 2010. gada 13. septembrī pieņēma Lēmumu 2010/570/ES, Euratom, ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (1), izņemot locekli no Rumānijas, kura kandidatūru Rumānijas valdība nolēma piedāvāt vēlāk.

               (3)

               Vēstulē, ko Padome saņēma 2010. gada 28. septembrī, Rumānijas valsts iestādes Padomei piedāvāja kandidātu, ko tās ierosina iecelt Eiropas Ekonomikas un sociālo lietu komitejas sastāvā minētajam laikposmam, lai pabeigtu sarakstu atbilstīgi vietu skaitam, kurš Rumānijai piešķirts saskaņā ar Līgumu,

         IR PIEŅĒMUSI ŠO LĒMUMU.
   1. pants
   Ar šo Eugen LUCAN kungs tiek iecelts par Eiropas Ekonomikas un sociālo lietu komitejas locekli laikposmam no 2010. gada 21. septembra līdz 2015. gada 20. septembrim.
   2. pants
   Šis lēmums stājas spēkā tā pieņemšanas dienā.

      Luksemburgā, 2010. gada 15. oktobrī

            Padomes vārdā –

            priekšsēdētājs

         E. SCHOUPPE

      (1)  OV L 251, 25.9.2010., 8. lpp.


title: 2014/623/ES: Eiropas Parlamenta Lēmums ( 2014. gada 3. aprīlis ) par kopuzņēmuma Clean Sky 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/318

         EIROPAS PARLAMENTA LĒMUMS
   (2014. gada 3. aprīlis)
   par kopuzņēmuma Clean Sky 2012. finanšu gada budžeta izpildes apstiprināšanu
   (2014/623/ES)
   EIROPAS PARLAMENTS,

               —

               ņemot vērā kopuzņēmuma Clean Sky 2012. finanšu gada galīgos pārskatus,

               —

               ņemot vērā Revīzijas palātas ziņojumu par kopuzņēmuma Clean Sky 2012. finanšu gada pārskatiem ar Kopuzņēmuma atbildēm (1),

               —

               ņemot vērā Padomes 2014. gada 18. februāra ieteikumu (05851/2014 – C7-0053/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2007. gada 20. decembra Regulu (EK) Nr. 71/2008, ar ko izveido kopuzņēmumu Clean Sky
                   (4), un jo īpaši tās 11. panta 4. punktu,

               —

               ņemot vērā ar Kopuzņēmuma valdes 2008. gada 7. novembra lēmumu pieņemtos kopuzņēmuma Clean Sky finanšu noteikumus,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0210/2014),

               1.

               sniedz kopuzņēmuma Clean Sky izpilddirektoram apstiprinājumu par Kopuzņēmuma 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt kopuzņēmuma Clean Sky izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 369, 17.12.2013., 10. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 30, 4.2.2008., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.